Cheteria

Cheteria merupakan salah satu golongan pembesar diraja Brunei, yang mana kedudukannya adalah di bawah Wazir dan di atas Manteri. Cheteria mempunyai tingkatan kedudukan berdasarkan sistem Empat Lipatan iaitu sehingga lipatan tiga puluh dua. Setiap orang yang diberi kedudukan dalam Cheteria juga diberi gelaran tertentu serta dirujuk dengan rujukan kehormat "Yang Amat Mulia". Gelaran Cheteria hanya diberikan kepada orang-orang yang berketurunan Pengiran, terutama sekali Pengiran Peranakan. Pengurniaan gelaran diadakan dalam suatu upacara dan ianya dipanggil "mengangkat".

 Hierarki 
Terdapat tujuh tingkatan dalam golongan Cheteria, iaitu:
 Kepala Cheteria
 Cheteria 4
 Cheteria Tambahan di Bawah Cheteria 4
 Cheteria 8 atau Cheteria Besar
 Cheteria 16 atau Cheteria Pengalasan Besar
 Cheteria Tambahan di Bawah Cheteria 16
 Cheteria 32 atau Cheteria Pengalasan Damit
yang mana Kepala Cheteria merupakan kedudukan yang tertinggi sekali bagi golongan Cheteria.

Jumlah orang bagi setiap tingkatan yang bernombor adalah seperti nama itu sendiri, contohnya Cheteria 8 terdiri dari lapan orang. Bagi Kepala Cheteria dan Cheteria Tambahan di Bawah Cheteria 16, terdapat dua orang setiapnya, sementara Cheteria Tambahan di Bawah Cheteria 4 hanya terdiri dari seorang Cheteria.

 Terasul 

Pada amnya gelaran Cheteria adalah berpangkal "Pengiran" dan diikuti dengan frasa tambahan. Manakala rujukan kehormat bagi orang-orang yang dikurniakan gelaran Cheteria ialah "Yang Amat Mulia", yang digunakan pada permulaan dalam menulis nama penuhnya dengan terasul. Contohnya, bagi seseorang yang dikurniakan gelaran "Pengiran Kesuma Negara" iaitu satu kedudukan dalam Cheteria 8, terasulnya ialah "Yang Amat Mulia Pengiran Kesuma Negara", diikuti dengan gelaran lain (jika ada) dan nama sebenar.

 Nota 

 Rujukan 
 Mohd. Jamil Al-Sufri (2002). Adat Istiadat Diraja Brunei. Bandar Seri Begawan: Jabatan Adat Istiadat Negara. 

 Pautan luar 
 Senarai Wazir dan Cheteria di laman BRUNEIresources.com 

*
Kategori:Pembesar diraja Brunei
Kategori:Adat istiadat diraja Brunei